Anna Bonett tirtira mill-Arkivji tal-PBS
Dħulija u qalbha tad-deheb. It-tbissima fuq fommha tisraqlek qalbek minnufih. Xempju, ta' karriera liema bħalha fix-xandir u mhux biss. Fl-aħħar jiem, Anna Bonett irtirat mill-Arkivji tal-PBS. Fl-1976, ta' 17-il sena, is-Sinjura Bonett middet riġlejha fix-xandir nazzjonali. Fil-fjur ta' żgħożitha bdiet b"Teledisco'. Ftit ftit, spiċċat taqra l-aħbarijiet u ħadet ir-riedni ta' għadd ta' programmi oħra fosthom 'Senuri' u 'Standbaj'. Għal madwar 13-il sena, is-Sinjura Bonett kompliet tkattar il-karriera tagħha bil-kontribut tagħha f"Channel 10′, gwida tal-programmi li kienu se jixxandru matul il-ġimgħa. Xammret il-kmiem ukoll, fl-istudios tar-radju. Ir-radju, kien il-mimmi t'għajnejha. F'kummenti lil tvm.com.mt is-Sinjura Bonett stqarret li issa li se toħroġ bil-pensjoni bi ħsiebha qabelxejn torganizza ftit id-dar kif ukoll ħajjitha. Fost l-oħrajn, peress li l-hena tagħha timxi qalet li ġaladarba ċ-ċirkostanzi li ninsabu fihom jippermettu bi ħsiebha terġa' tittanta xortiha fil-Camino de Santiago. Liema mixja, qaltilna li diġà għamlitha tliet snin ilu. Is-Sinjura Bonett żiedet tgħid li l-Arkivji kienet għal qalbha mmens hekk kif fost l-oħrajn hi u taħdem ġiet wiċċ imb wiċċ ma' bosta materjal dwar diversi persuni li b'xi mod taw sehemhom fix-xandir. Ix-xoqqa f'moxtha, biex iġġedded il-memorji b'min ismu baqa' mnaqqax fl-istorja tax-xandir nazzjonali. Anna Bonett – tirtira mill-Arkivji tal-PBS "Ħafna nies qed jgħiduli x'se toqgħod tagħmel?! 😅 Xi ħaġa nsib! 🤪"Fl-aħħar jiem, Anna Bonett irtirat mill-Arkivji tal-PBS. Fost l-oħrajn, kienet taqra l-aħbarijiet u kisbet suċċess liema bħalu bil-programmi 📺 'Senuri' u 'Standbaj'.Aqra aktar: https://www.tvm.com.mt/mt/news/anna-bonett-tirtira-mill-arkivji-tal-pbs/Malta Audio Visual Memories